Գյուղերի բնակիչների հետ զրույցից պարզ է դառնում, որ խաղողագործները ռեալ օգնություն են սպասում իրենցով զբաղվող կառույցներից, ոչ թե ցուցադրական գործողություններ։ Արարատի մարզի Վերին Արտաշատը եւս խաղողագործական համայնք է։ Գյուղապետ Աշոտ Ղազարյանն ասում է, որ այս տարի բերքն ավելի քիչ է եղել՝ խանգարել են ձմռան ցուրտն ու գարնան մի քանի օրվա ցրտահարումը։ «Սեղանի սորտեր այս տարի շատ կլինեն, բայց դրանք դժվար են մթերվում», Խաղողագործության ու գինեգործության հիմնադրամի մասին նա առաջին անգամ այս տարի է լսել։ «Գիտեմ, որ եկել էին, մարզպետարանում քննարկում էին արել, բացատրում էին իրենց աշխատանքների էությունը, ընթացքը»,- ասաց գյուղապետը։ Նա կարծում է, որ աշխատել պետք է ոչ թե խաղողագործների, այլ մթերողների հետ։ «Թե չէ մենք ամեն ինչ արեցինք, բերքն ստացանք, հասավ էն պահը, որ պետք է մթերվի, բայց մթերողը նորից իր պայմանները դրեց, որոնք մեզ ձեռք չեն տալու։ Ի՞նչ պետք է անենք։ Թե չէ խորհրդատվություններ անելը, բուժել սովորեցնելը՝ դա մեզ պետք չէ, գյուղացիները դա իրենք էլ գիտեն, միշտ խաղող են աճեցրել»։